b'\n_START_ARTICLE_\nMielikuvitusyst\xc3\xa4v\xc3\xa4\n_START_PARAGRAPH_\nMielikuvitusyst\xc3\xa4v\xc3\xa4t kuuluvat lasten mielikuvitusmaailmaan. Mielikuvitusyst\xc3\xa4v\xc3\xa4t ovat lasten leikeiss\xc3\xa4 usein olennaisena osana. Mielikuvitusyst\xc3\xa4v\xc3\xa4t saattavat seurata lasta aina murrosik\xc3\xa4\xc3\xa4n ja joskus aikuisuuteen. Mielikuvitusyst\xc3\xa4vill\xc3\xa4 on usein korostettuja persoonallisia piirteit\xc3\xa4 ja tapoja. Vaikka lapsista ne n\xc3\xa4ytt\xc3\xa4v\xc3\xa4t kovin todellisilta, tutkimukset ovat osoittaneet, etteiv\xc3\xa4t lapset pid\xc3\xa4 niit\xc3\xa4 todellisina .\n_START_SECTION_\nL\xc3\xa4\xc3\xa4ketieteellinen ja filosofinen n\xc3\xa4k\xc3\xb6kulma\n_START_PARAGRAPH_\nLapsen tai aikuisen mielikuvitusyst\xc3\xa4v\xc3\xa4t eiv\xc3\xa4t sin\xc3\xa4ns\xc3\xa4 merkitse, ett\xc3\xa4 h\xc3\xa4n tarvitsisi aikuisen apua tai olisi sairas . DSM-IV-tautiluokituksen mukaan mielikuvitusyst\xc3\xa4vi\xc3\xa4 pidet\xc3\xa4\xc3\xa4n psyykkisen\xc3\xa4 h\xc3\xa4iri\xc3\xb6n\xc3\xa4 vain, jos ne haittaavat henkil\xc3\xb6n p\xc3\xa4ivitt\xc3\xa4ist\xc3\xa4 sosiaalista vuorovaikutusta. Yksin\xc3\xa4isell\xc3\xa4 ja yksin viihtyv\xc3\xa4ll\xc3\xa4 lapsella mielikuvitusyst\xc3\xa4v\xc3\xa4t ovat tavallisia. Niit\xc3\xa4 on usein my\xc3\xb6s autismin kirjon lapsilla, joilla harvoin on muita yst\xc3\xa4vi\xc3\xa4.\n_START_SECTION_\nSyyt\n_START_PARAGRAPH_\nAntropologi Maurice Bloch v\xc3\xa4itt\xc3\xa4\xc3\xa4, ett\xc3\xa4 ihmisen kehityksen my\xc3\xb6t\xc3\xa4 aivojen rakenne teki mahdolliseksi kuvitella asioita, joita fyysisesti ei ole, ja mahdollisti sosiaalisen vuorovaikutuksen, johon muut planeettamme oliot eiv\xc3\xa4t pysty. Blochin mukaan ihmiset pystyv\xc3\xa4t n\xc3\xa4in muodostamaan "k\xc3\xa4sitteellisi\xc3\xa4 yhteiskunnallisia" ryhmi\xc3\xa4, kuten klaaneja ja kansakuntia, tai jopa sellaisia kuvitteellisia ryhmi\xc3\xa4 kuin kuolleet ._NEWLINE_Ihmiset voivat luoda mielikuvitusyst\xc3\xa4vi\xc3\xa4 kavereikseen, pelikavereikseen tai muista syist\xc3\xa4. Mielikuvitusyst\xc3\xa4v\xc3\xa4 voi tarjota t\xc3\xa4rke\xc3\xa4n ihmissuhteen yht\xc3\xa4 hyvin lapsille kuin aikuisille. Nuorille kotoaan ensi kertaa pois muuttaneille lapsille mielikuvitusyst\xc3\xa4v\xc3\xa4 tarjoaa seuraa, joka auttaa kest\xc3\xa4m\xc3\xa4\xc3\xa4n eron aiheuttamaa stressi\xc3\xa4. Lapset esitt\xc3\xa4v\xc3\xa4t mielikuvitusyst\xc3\xa4v\xc3\xa4lleen toiveita, joita he eiv\xc3\xa4t uskalla ilmaista kellek\xc3\xa4\xc3\xa4n muulle rangaistuksen pelosta tai muusta syyst\xc3\xa4. Lapsi saattaa jopa panna omat virheens\xc3\xa4 mielikuvitusyst\xc3\xa4v\xc3\xa4n tiliin. N\xc3\xa4in lapselle tarjoutuu tilaisuus toimia sosiaalisten s\xc3\xa4\xc3\xa4nt\xc3\xb6jen vastaisesti. Lapset antavat mielikuvitusyst\xc3\xa4v\xc3\xa4lle usein ominaisuuksia, joita heilt\xc3\xa4 itselt\xc3\xa4\xc3\xa4n puuttuu, ja n\xc3\xa4in tekev\xc3\xa4t niist\xc3\xa4 itsens\xc3\xa4 ihanneklooneja. Ujot lapset kuvaavat mielikuvitusyst\xc3\xa4vi\xc3\xa4\xc3\xa4n usein leikkisin\xc3\xa4 ja suosittuina pellein\xc3\xa4, jotka saavat heid\xc3\xa4t nauramaan ._NEWLINE_Yleisen v\xc3\xa4\xc3\xa4rink\xc3\xa4sityksen mukaan lapset unohtavat mielikuvitusyst\xc3\xa4v\xc3\xa4ns\xc3\xa4, kun he menev\xc3\xa4t kouluun ja saavat todellisia yst\xc3\xa4vi\xc3\xa4. Tosiasiassa monella lapselle mielikuvitusyst\xc3\xa4v\xc3\xa4 pysyy. Vanhempien ja kavereitten odotusten mukaisesti lapset vain lakkaavat puhumasta mielikuvitusyst\xc3\xa4v\xc3\xa4st\xc3\xa4\xc3\xa4n. Jos nuori saa viel\xc3\xa4 aikuisena uusia mielikuvitusyst\xc3\xa4vi\xc3\xa4, se saattaa olla merkki psyykkisest\xc3\xa4 ongelmasta.'